Uz 08.07.2021. VSS prot. Nr. 26 15. § (VSS-632)

**Finanšu ministrijai**

*Par Ministru kabineta rīkojuma projektu "Par valsts nekustamā īpašuma Skolas ielā 2A, Salaspilī, nodošanu Salaspils novada pašvaldības īpašumā" (VSS-632)*

Tieslietu ministrija ir izskatījusi Finanšu ministrijas sagatavoto Ministru kabineta rīkojuma projektu “Par valsts nekustamā īpašuma Skolas ielā 2A, Salaspilī, nodošanu Salaspils novada pašvaldības īpašumā" (turpmāk – rīkojuma projekts) un tā sākotnējās ietekmes novērtējuma ziņojumu (anotāciju), un atbalsta rīkojuma projekta tālāku virzību, izsakot šādu iebildumu.

Ar rīkojuma projektu paredzēts Finanšu ministrijai atļaut nodot bez atlīdzības Salaspils novada pašvaldības īpašumā valstij piederošo nekustamo īpašumu (nekustamā īpašuma kadastra Nr. 8011 004 0559) – zemes vienību 0,0111 ha platībā (zemes vienības kadastra apzīmējums 8011 004 0559) Skolas ielā 2A, Salaspilī, Salaspils novadā, likuma "Par pašvaldībām" 15. panta pirmās daļas 2. punktā noteiktās pašvaldības autonomās funkcijas veikšanai – gādāt par savas administratīvās teritorijas labiekārtošanu un sanitāro tīrību. No anotācijas un rīkojuma projektam pievienotajiem paskaidrojošiem dokumentiem izriet, ka nekustamais īpašums ir iznomāts, bet nomas līgums nav ierakstīts zemesgrāmatā. Civillikuma 2174. pants noteic, kad iznomātājs vai izīrētājs nomas vai īres priekšmetu atsavina, ieguvējam jāievēro nomas vai īres līgums tikai tad, ja tas ierakstīts zemes grāmatās (2126.p.). Ja ieguvējs uzteic līgumu, kas nav ierakstīts zemes grāmatās, tad iznomātājam vai izīrētājam jāatlīdzina nomniekam vai īrniekam visi zaudējumi, kādi viņam nodarīti ar līguma priekšlaicīgu izbeigšanu; ieguvējam tādā laikā jādod nomniekam vai īrniekam piemērots laiks īres vai nomas priekšmeta atdošanai. Ņemot vērā minēto, lūdzam papildināt anotāciju ar skaidrojumu par to, kā nekustamā īpašuma atsavināšana par labu pašvaldībai ietekmēs noslēgto nomas līgumu.

Noslēgumā vēršam uzmanību, ka ministrija ir izvērtējusi projekta izstrādes tiesisko pamatu. Vienlaikus vēršam uzmanību, ka ministrija nav vērtējusi īpašuma tiesību raksturojošajos un pamatojošajos dokumentos minēto faktisko apstākļu atbilstību tiesiskajai situācijai. Informējam, ka par tiesību akta projekta saturu un atbilstību normatīvajiem aktiem, kā arī izpildīšanas iespējamību ir atbildīgs tā virzītājs izskatīšanai Ministru kabinetā.

Valsts sekretāra vietniece

tiesību politikas jautājumos L. Medina

Arta Puriņa

juriste

67036819, arta.purina@tm.gov.lv